FCSB și Al-Duhail nu s-au înțeles la bani, iar transferul lui Florinel Coman în golf a picat. Gigi Becali își dorea 5 milioane de euro în schimbul fotbalistului și nu a acceptat o plată în rate.
Florinel Coman a fost cel mai bun jucător din Superliga în sezonul 2023/2024. Mijlocașul a fost foarte aproape de o mutare în campionatul din Qatar, la Al-Duhail. Clubul din golf a renunțat la transfer și s-a orientat către un fotbalist din Serie A.
Conform presei spaniole, qatarezii s-ar fi înțeles cu Luis Alberto, fotbalistul celor de la Lazio. Oficialii de la Al-Duhail ar fi dispuși să scoată din buzunar o sumă dublă față de cea cerută de Gigi Becali. Echipa din capitala Romei ar putea încasa 10 milioane de euro pe mijlocașul spaniol.
Luis Alberto joacă la Lazio din 2016, când a fost adus de la Liverpool pentru numai 4 milioane de euro. Mijlocașul a fost o piesă importantă pentru echipa din Roma în ultimele sezoane, jucând peste 300 de meciuri. El a înscris 52 de goluri și a contribuit cu 79 de pase decisive.
Ajuns deja la 32 de ani, Luis Alberto ar putea alege să-și încheie cariera în zona golfului, unde ar câștiga un salariu pe măsură. Mijlocașul a câștigat 3 trofee cu Lazio, o cupă a Italiei și două supercupe. A jucat un meci și pentru Naționala Spaniei.
Florinel Coman speră acum să facă meciuri bune la Campionatul European din Germania, alături de naționala României, pentru a mai putea prinde un transfer în străinătate. Gigi Becali a vorbit despre situația fotbalistului. Omul de afaceri a precizat că se bazează pe atacant pentru meciurile din preliminariile Champions League.
“Eu v-am spus tot ce s-a întâmplat, n-am băgat nimic de la mine. Eu nu cred că puteau să ceară mai mult, era publică informația. De obicei, impresarii atâta cer de la club, 10% din suma de transfer. Mai ales că este italian, îți dai seama. Florinel Coman nu e ca alții. Impresarii controlează jucătorii. Jucătorii merg unde spune impresarul. Probabil că așa o fi.
Ei cam au încredere în impresar. Sunt tineri, ce știu ei să facă la vârsta aia? Își pun încrederea în impresar. Au discutat cu mine. E vorba despre comisionul impresarului la acest transfer. Am dat eu vreodată telefon? Le-am scris și le-am încercuit toate condițiile. Nu au mai dat niciun semn de viață de-atunci.
Eu vreau să-i mai dau bani și să-i măresc clauza. Eu cred în Florinel Coman. Să dea Dumnezeu să ducă la Euro 2024. Vreau calificarea în grupele UEFA Champions League. Nu mi-am dorit-o niciodată atât de mult. Eu o vreau pentru că majoritatea oamenilor spun că nu se mai poate”, a explicat Gigi Becali la Digi Sport.